Európska komisia uverejnila 4. decembra 2018 hodnotenie rámca EÚ pre vnútroštátne stratégie integrácie Rómov do roku 2020 . V rámci hodnotenia sa posudzoval rámec EÚ a to, ako rámec zmobilizoval iné európske politiky, právne a finančné nástroje pre začleňovanie Rómov . Na získanie úplného obrazu sa táto správa z roku 2019 zameriava na vykonávanie opatrení na začleňovanie Rómov.

1.1. Zameranie opatrení

Väčšina členských štátov investovala do opatrení na zníženie miery predčasného ukončenia školskej dochádzky (18 členských štátov). K ďalším najčastejšie používaným opatreniam patrí: posudzovanie potrieb jednotlivých žiakov v spolupráci s ich rodinami (14 členských štátov), zlepšenie prístupu k vzdelávaniu a starostlivosti v ranom detstve a jeho kvality (13 členských štátov) a podpora účasti Rómov na sekundárnom a terciárnom vzdelávaní a na jeho ukončení (11 členských štátov). Pracuje sa aj na boji proti segregácii v školách, používaní inkluzívnych metód výučby a rozvíjaní zručností prispôsobených potrebám trhu práce (12 členských štátov).

Aké je vecné zameranie opatrení nad rámec uvedených cieľov? V tejto súvislosti zisťujeme, že členské štáty sa často rozhodnú pre opatrenia na zlepšenie dosiahnutého vzdelania: boj proti predčasnému ukončeniu školskej dochádzky, podpora prechodu na sekundárne a terciárne vzdelávanie a jeho ukončenia alebo poskytovanie podpory na kompenzovanie rozdielov vo vzdelávaní alebo materiálneho znevýhodnenia. Spolu tieto opatrenia predstavujú 36 % všetkých opatrení v oblasti vzdelávania. Ďalšie významné skupiny opatrení sú zamerané na: prechod od vzdelávania k zamestnaniu podporovaním odborného vzdelávania, profesijný rozvoj a celoživotné vzdelávanie a rozvoj kapacít odborníkov (9 – 11 %). Menej rozšírené opatrenia sú zamerané na integrované intervencie na začleňovanie a zavádzanie rómskych dejín a kultúry do učebných plánov (6 – 6 %).

1.2. Dosiahnuté úspechy a výzvy

Najrozšírenejším dosiahnutým úspechom, ktoré uviedli vnútroštátne kontaktné miesta pre otázky Rómov v oblasti vzdelávania, je mediácia . Ďalšie dosiahnuté úspechy: rozvoj kapacít materských škôlok , lepšia podpora pre boj proti predčasnému ukončeniu školskej dochádzky a jeho monitorovanie a zahrnutie predmetov súvisiacich so začleňovaním a nediskrimináciou Rómov do odbornej prípravy učiteľov alebo vnútroštátnych učebných plánov .

K najvýznamnejším výzvam, na ktoré poukázali vnútroštátne kontaktné miesta pre otázky Rómov, patria: účasť na školskom vzdelávaní, absencie, predčasné ukončenie školskej dochádzky, prechod od primárneho vzdelávania k sekundárnemu vzdelávaniu a ukončenie sekundárneho vzdelávania. K ďalším výzvam patria: boj proti segregácii , zabezpečenie a rozvoj ľudských kapacít , spolupráca so zainteresovanými stranami , podpora vzdelávania a starostlivosť v ranom detstve , vzdelávanie dospelých a druhošancové vzdelávanie a dostupnosť údajov .

1.3. Politické poznatky

Vzdelávanie je oblasť s najvyšším počtom intervencií a hodnotení. Je teda aj oblasťou s relatívne väčším počtom sľubných prístupov a politických ponaučení spoločných pre viaceré krajiny. Medzi niektoré dôležité politické ponaučenia v tejto oblasti patrí: dôležitosť včasnej intervencie a prevencie, potreba zabezpečiť účasť a posilnenie postavenia rómskych rodičov (ako kľúčový prvok podpory detí na každom stupni vzdelávania), úloha mimoškolských aktivít pri posilňovaní identity a sociálnych sietí rómskych detí, relevantnosť kontinuálnych podporných opatrení (tútorstvo kombinované so štipendiom a odstránenie iných nákladových prekážok) pri podpore prechodu medzi úrovňami vzdelávania a prechodu do zamestnania. Aj keď pozitívna diskriminácia pomáha zvýšiť účasť Rómov na vzdelávaní, dôležité je vyhnúť sa vyhradzovaniu špecifických miest pre Rómov, ktorí by boli spôsobilí na bežné prijatie.

Najmä v členských štátoch s vysokým podielom rómskych žiakov je potrebný systematický, komplexný a dlhodobý prístup na boj proti segregácii v školách a triedach, ktorá je stále naliehavým problémom oslabujúcim úspešnosť iných opatrení na začleňovanie. Hlavné časti tohto prístupu zahŕňajú: poskytovanie včasného a bezplatného prístupu ku kvalitnému inkluzívnemu vzdelávaniu a starostlivosti v ranom detstve v integrovanom prostredí (na účely prípravy rómskych detí, ako aj na prekonanie predsudkov medzi rómskymi a nerómskymi deťmi a rodičmi s cieľom zabrániť neskoršej segregácii), poskytovanie podpory rómskym rodičom pri výbere školy, postupné zatváranie segregovaných škôl zodpovednými orgánmi v oblasti vzdelávania a rozdelenie rómskych detí do viacerých škôl (prostredníctvom reorganizácie spádových oblastí škôl). Tieto aktívne opatrenia na odstraňovanie segregácie by mali byť doplnené o ďalšiu finančnú a odbornú podporu na presadzovanie sociálnej a akademickej integrácie rómskych detí do bežných škôl, napríklad: pokrytie nákladov na dopravu, školské materiály, stravu, mimoškolské aktivity, doplňujúce vyučovanie, odborná príprava pracovníkov a učiteľov v predškolských zariadeniach o nových metódach výučby v integrovanom školskom prostredí (vrátane prekonávania stereotypov), uľahčenie komunikácie medzi rodičmi a školami, informovanie rodičov o prínosoch integrovaného vzdelávania, mentorstvo študentov, podpora starostlivosti po vyučovaní pre rómske deti, zamestnávanie asistentov učiteľov, opatrenia na zvýšenie vnímavosti verejnosti o dôležitosti začleňovania do vzdelávania a medzikultúrneho vzdelávania pre vzťahy v spoločenstvách prostredníctvom kampaní a médií .

Sľubné prístupy: Priority, ktoré treba riešiť: ٠BG, CZ, DK, EL, FI, FR, HR, HU, LT, PL, SK: zavedenie alebo rozšírenie povinného (bezplatného) predškolského vzdelávania, rozvoja materských škôl financovaných z fondov EŠIF, odborná príprava pre učiteľov v materských školách ٠CY, EL, ES, IE, IT, HR, HU, LT, LV, NL, PL, PT, RO, SE, SI: programy zamerané na zabránenie predčasnému ukončeniu školskej dochádzky Rómov (dievčat) prostredníctvom podpory starostlivosti po vyučovaní, tútorstva, štipendií, mentorstva, mediácie, asistentov, druhošancového vzdelávania, odbornej prípravy učiteľov, podpory poskytovanej rodinám ٠AT, CY, FI, HU, IE, IT, PT, RO: zavedenie rómskych dejín (vrátane holokaustu) a/alebo kultúry do vnútroštátnych učebných plánov ٠IE, HR, RO: pridelenie miest Rómom v sekundárnom a terciárnom vzdelávaní ٠LT: budovanie kapacít a rozvoj kompetencií pre sieť škôl navštevovaných rómskymi deťmi ٠SE: odborná príprava učiteľov (Södertörnská univerzita) a vzdelávanie dospelých na sekundárnej úrovni v rómčine ٠podpora domácej rodičovskej starostlivosti a vzdelávania v ranom detstve v rámci komplexných programov včasnej intervencie a prevencie ٠zavedenie alebo ďalšie rozširovanie kvalitného, inkluzívneho, bezplatného a povinného predškolského vzdelávania a odstraňovanie finančných a nefinančných prekážok prístupu ٠podpora kvality, inkluzívnosti a výsledkov vo vzdelávaní prostredníctvom stimulov (financovanie a reforma odbornej prípravy učiteľov), pritiahnutie najlepších učiteľov do znevýhodnených škôl/regiónov ٠systematické monitorovanie a boj proti segregácii v školách a triedach s dlhodobými komplexnými, prípravnými a sprievodnými opatreniami na podporu rómskych rodín ٠budovanie verejnej podpory a spolupráce všetkých zainteresovaných strán na doplnenie určitých aktívnych opatrení na odstránenie segregácie ٠kombinovanie štipendií, tútorstva a mimoškolských aktivít na zabránenie predčasnému ukončeniu školskej dochádzky a na podporu prechodu do ďalšej fázy vzdelávania ٠zameranie na rómske dievčatá, ich rodičov a učiteľov s cieľom bojovať proti rodovým stereotypom a znížiť mieru predčasného ukončenia školskej dochádzky ٠podpora prechodu na vyššie sekundárne a ďalšie vzdelávanie a jeho ukončenie vrátane poradenstva pre voľbu povolania pre rómskych študentov a ich rodiny

2. Zamestnanosť



2.1. Zameranie opatrení

Dve najväčšie skupiny opatrení, ktoré vykonáva väčšina členských štátov, sú zamerané na odstraňovanie bariér na trhu práce (15 členských štátov) a individuálnu podporu pre uchádzačov o zamestnanie (13 členských štátov). Menší, ale stále značný počet krajín investuje do odborného vzdelávania (9 členských štátov), celoživotného vzdelávania a rozvoja zručností (10 členských štátov) a samostatnej zárobkovej činnosti a podnikania (8 členských štátov). Rastúce miery rómskych mladých ľudí, ktorí nie sú zamestnaní, ani nie sú v procese vzdelávania alebo odbornej prípravy, by si určite vyžadovali, aby sa venovalo ešte väčšie úsilie na podporu prvých pracovných skúseností (10 členských štátov). Dve ďalšie oblasti, ktoré by sa mali uprednostniť: záruky a personalizované služby s cieľom zabezpečiť, aby sa všeobecné verejné služby zamestnanosti efektívne zameriavali na znevýhodnených rómskych uchádzačov o zamestnanie a pozitívna diskriminácia s cieľom podporiť zamestnávanie Rómov vo verejnej službe.

Aké je vecné zameranie opatrení? V tejto súvislosti zisťujeme, že členské štáty sa často rozhodnú pre individuálne orientované formy podpory, akými sú napríklad dotovanie zamestnania, iné formy rozdelenia nákladov, podpora kariérneho rozvoja (mentorstvo, odborné vedenie) a odborné vzdelávanie (celkove 35 % všetkých opatrení). Všeobecnejšie opatrenia na podporu sociálneho začleňovania, rozvoja komunít, kvalifikácie pre dospelých a doučovania predstavujú 8 – 9 % opatrení. Len jedna pätina opatrení je zameraná na mladých ľudí, čo je jednoznačne nedostatočné vzhľadom na problémy rómskej mládeže v oblasti zamestnanosti.

2.2. Dosiahnuté úspechy a výzvy

Vo svojich správach týkajúcich sa roku 2017 niektoré vnútroštátne kontaktné miesta pre otázky Rómov poukázali na pozitívny vplyv hospodárskeho rastu na vyhliadky zamestnanosti Rómov . Ešte viac vnútroštátnych kontaktných miest pre otázky Rómov však uviedlo cielené opatrenia, napr. regionálne programy zamestnanosti (kariérové poradenstvo, odborná príprava alebo odborná príprava na pracovisku a zosúlaďovanie ponúkaných a požadovaných pracovných miest prispôsobené Rómom alebo zraniteľným uchádzačom o prácu) . Takéto opatrenia sú ešte efektívnejšie, keď sa Rómovia zapájajú ako mediátori, sociálni pracovníci alebo iní poskytovatelia služieb.

Vnútroštátne kontaktné miesta pre otázky Rómov poukázali na tri hlavné typy výziev: kapacita vykonávacích štruktúr ; diskriminácia Rómov a postoje a dôvera samotných Rómov .

2.3. Politické poznatky